efsyn.gr

Το εσωτερικό σημείωμα της περιφερειακής διευθύντριας γνωστής αλυσίδας σούπερ μάρκετ προς τους εργαζόμενους -που πριν από λίγες ημέρες προκάλεσε σάλο αντιδράσεων- οδήγησε στην απόλυσή της όπως επιβεβαίωσε στην «Εφ.Συν.» ο υπεύθυνος δημοσίων σχέσεων της ΜETRO AEBE.

Το σημείωμα αυτό επανέφερε με κυνικό τρόπο τον εργασιακό μεσαίωνα και καταγγέλθηκε από τα σωματεία των εργαζομένων καθώς κρίθηκε δικαίως πως αποτελεί μνημείο αντεργατικής πολιτικής. Σε αυτό η τέως περιφερειακή διευθύντρια απαιτούσε από τους εργαζόμενους να χαμογελάνε επειδή έχουν δουλειά, επειδή πληρώνονται έστω και με 300 ευρώ, τα οποία είναι «300% περισσότερα σε σχέση με το μηδέν».

Xαμογελάτε, αλλιώς ο «μυστικός επισκέπτης» θα σας αξιολογήσει αρνητικά

«Δεν ανήκει πλέον στο δυναμικό της εταιρείας» δήλωσε στην «Εφ.Συν.» ο υπεύθυνος δημοσίων σχέσεων της ΜETRO AEBE, επιβεβαιώνοντας την απόλυσή της υπό το βάρος των οργισμένων αντιδράσεων.

Το εσωτερικό σημείωμα προκάλεσε την αντίδραση και του γενικού γραμματέα του υπουργείου Εργασίας, Ανδρέα Νεφελούδη, που μίλησε (ΕΡΤ) για «απίστευτη βλακεία και κοινωνική αναλγησία».